**РЕПУБЛИКА СРПСКА**

**НАРОДНА СКУПШТИНА**

**З А П И С Н И К**

**са Десете посебне сједнице Народне скупштине Републике Српске**

**одржане 17. фебруара 2020. године**

Десета посебна сједница Народне скупштине Републике Српске одржана је 17. фебруара 2020. године у Бањој Луци.

Предсједник Народне скупштине Републике Српске Недељко Чубриловић (у даљњем тексту: предсједник) отворио је Десету посебну сједницу и констатовао да постоји кворум за рад, те да су присутни сви народни посланици.

Предсједник је обавијестио присутне да ће се радити док се не исцрпи дневни ред Десете посебне сједнице Народне скупштине Републике Српске, а да ће ***дан за гласање***бити по окончању расправе о тачки дневног реда.

По Пословнику, предсједник је дао ријеч предсједнику Комисије за избор и именовање Радовану Вуковићу да поднесе извјештај о разматрању Одлуке о престанку мандата народном посланику у Народној скупштини Републике Српске Зорану Тегелтији и извјештај о разматрању Одлуке о додјели посланичког мандата у Народној скупштини Републике Српске Момчилу Антонићу.

* Разматрање Одлуке о престанку мандата народном посланику у Народној скупштини Републике Српске Зорану Тегелтији

Комисија за избор и именовање је поднијела извјештај у којем је констатовала да је народном посланику у Народној скупштини Републике Српске Зорану Тегелтији, на основу правоснажног акта Централне изборне комисије, престао мандат народног посланика, са даном 25. децембар 2019. године.

* Разматрање Одлуке о додјели мандата народног посланика у Народној скупштини Републике Српске Момчилу Антонићу

Комисија за избор и именовање поднијела је извјештај у ком је предложила Народној скупштини Републике Српске, на основу акта Централне изборне комисије да се потврди мандат народног посланика у Скупштини Републике Српске Момчилу Антонићу, који му је додељен као кандидату са листе Савеза независних социјалдемократа – СНСД.

Потом је Народна скупштина Републике Српске констатовала престанак мандата народном посланику Зорану Тегелтији, са даном 25. децембар 2019. године, на основу правоснажног акта Централне изборне комисије, наведеног у извјештају Комисије за избор и именовање.

Затим се прешло на изјашњавање о приједлогу Комисије за избор и именовање да се потврди мандат народног посланика у Скупштини Републике Српске Момчилу Антонићу и исти је усвојен са *71 гласом „за“, једним „против“ и ниједним „уздражаним“.*

Услиједило је полагање свечане заклетве Момчила Антонића.

Након тога се прешло на усвајање дневног реда.

Сједница је заказана на захтјев предсједника Републике Српске Жељке Цвијановић, у складу са чланом 171 Пословника Народне скупштине Републике Српске.

Народна скупштина Републике Српске је усвојила

**ДНЕВНИ РЕД**

1. **Информација у вези антидејтонског дјеловања Уставног суда БиХ – приједлог предсједника Републике Српске**

са ***68 гласова ''за'', три ''против'' и ниједним ''уздржаним''.***

Након тога се прешло на разматрање тачке дневног реда.

**Ад – 1:**  **Информација у вези антидејтонског дјеловања Уставног суда БиХ – приједлог предсједника Републике Српске**

Прије давања ријечи предлагачу за уводно излагање тачке дневног реда, Народна скупштина се изјаснила о захтјеву предсједника Републике Српске да му се, као извјестиоцу, одобри вријеме за уводно излагање у трајању до 30 минута и исти је усвојен са *67 гласова ''за'', ниједним ''против'' и ниједним ''уздржаним''.*

У име предлагача уводно излагање поднијела је предсједник Републике Српске Жељка Цвијановић.

Затим је Колегијум одобрио обраћање предсједницима парламентарних политичких странака из Републике Српске који су упутили захтјев за обраћање у трајању до 10 минута, те су се исти обратили сљедећим редослиједом:

* Милорад Додик – СНСД,
* Мирко Шаровић – СДС,
* Бранислав Бореновић – ПДП,
* Ненад Нешић – ДНС,
* Драган Чавић – НДП,
* Ненад Стевандић – УС и
* Петар Ђокић – СП.

Потом су, по редослиједу пријављивања, на основу члана 133 Пословника Народне скупштине Републике Српске, право да се обрате добили и шефови клубова посланика: Дарко Бањац, Споменка Стевановић, Игор Жунић, Миладин Станић, Игор Црнадак, Максим Скоко и Един Рамић.

Предсједник је отворио расправу.

У расправи су учествовали: Радован Вишковић, предсједник Владе Републике Српске, Милорад Додик, члан Предсједништва Босне и Херцеговине из Републике Српске, Жељка Цвијановић, предсједник Републике Српске, те народни посланици: Јелена Тривић, Драшко Станивуковић, Соња Караџић Јовичевић, Небојша Вукановић, Недељко Гламочак, Љубиша Крунић, Милан Тубин, Томица Стојановић, Гордана Видовић, Милан Шврака и Перица Бундало.

Закључена је расправа по тачки дневног реда, те је завршну ријеч поднијела предсједник Републике Српске Жељка Цвијановић.

Након завршетка расправе по тачки дневног реда Десете посебне сједнице прешло се у ***дан за гласање****.*

*У* ***дану за гласање***,17. фебруара 2020. године*,* своје одсуство најавили су сљедећи народни посланици: Милан Радовић, Наташа Стевановић, Драган Галић, Бранко Бутулија, Крсто Јандрић, Сенад Братић, Душко Ивић и Недељко Чубриловић.

**Ад – 1:**  **Информација у вези антидејтонског дјеловања Уставног суда БиХ – приједлог предсједника Републике Српске**

Приступило се изјашњавању о закључку.

Народна скупштина Републике Српске је усвојила

**З А К Љ У Ч А К**

**о усвајању Информације у вези антидејтонског дјеловања**

**Уставног суда БиХ**

1. Народна скупштина Републике Српске усваја Информацију у вези антидејтонског дјеловања Уставног суда БиХ.
2. Овај закључак ступа на снагу наредног дана од дана објављивања у „Службеном гласнику Републике Српске“.

Са ***72 гласа ''за'', два ''против'' и ниједним ''уздржаним''***.

Затим се гласало о усаглашеним закључцима свих лидера политичких странака из Републике Српске.

Народна скупштина Републике Српске је усвојила

**ЗАКЉУЧКЕ**

**везане за Информацију у вези антидејтонског дјеловања**

**Уставног суда БиХ**

1. Народна скупштина Републике Српске потврђује приврженост Републике Српске Општем оквирном споразуму за мир у БиХ, а посебно изворном тексту Устава БиХ као анекса IV.
2. Народна скупштина Републике Српске обавезује представнике Републике Српске у инстутицијама БиХ да предложе у Парламентарној скупштини БиХ усвајање Закона о престанку мандата страних судија и избору домаћих судија у Уставном суду БиХ.
3. Народна скупштина Републике Српске задужује Владу Републике Српске да настави раније започете преговоре са Владом Федерације БиХ са циљем дефинисања граничне линије између Републике Српске и Федерације БиХ, а у складу са анексом II Општег оквирног споразума за мир у БиХ.
4. Народна скупштина Републике Српске обавезује представнике Републике Српске у институцијама БиХ да обуставе доношење било каквих одлука у органима БиХ до усвајања Закона о престанку мандата страних судија и избору домаћих судија у Уставном суду БиХ и његовог ступања на снагу и до поништења спорне одлуке Уставног суда БиХ везано за пољопривредно земљиште Републике Српске.
5. Народна скупштина Републике Српске наглашава да је Република Српска страна потписница свих анекса Општег оквирног споразума за мир у БиХ, самим тим и анекса IV који је Устав БиХ.
6. Народна скупштина Републике Српске потврђује да су високи представници и Уставни суд БиХ кршили Дејтонски споразум и Устав БиХ и на тај начин измијенили политички систем супротно Општем оквирном споразуму за мир у БиХ, а који је уговор међународноправног карактера.
7. Народна скупштина Републике Српске обавезује све институције Републике Српске да не прихватају и не проводе било какве будуће антидејтонске и недемократске одлуке високог представника и Уставног суда БиХ.
8. Народна скупштина Републике Српске тражи да представници Републике Српске у заједничким органима БиХ обавијесте Народну скупштину о провођењу ових закључака у року од 60 дана.
9. Ови закључци ступају на снагу наредног дана од дана објављивања у „Службеном гласнику Републике Српске“.

Са ***70 гласова ''за'', два ''против'' и ниједним ''уздржаним''***.

Потпредсједник Жељка Стојичић је закључила Десету посебну сједницу Народне скупштине Републике Српске.

Саставни дио овог записника је препис тонског записа Десете посебне сједнице Народне скупштине Републике Српске од 134 страницe.

**ГЕНЕРАЛНИ СЕКРЕТАР ПРЕДСЈЕДНИК**

**НАРОДНЕ СКУПШТИНЕ НАРОДНЕ СКУПШТИНЕ**

***Небојша Згоњанин Недељко Чубриловић***